

**ΓΡΑΦΕΙΟ ΤΥΠΟΥ**

Αθήνα, 5 Μαρτίου 2018

**Ομιλία της Υπουργού Διοικητικής Ανασυγκρότησης, Όλγας Γεροβασίλη, στην εκδήλωση στο Επιμελητήριο Ηρακλείου, που διοργανώνει η Περιφέρεια Κρήτης σε συνεργασία με την εταιρεία «Google Ελλάδας», με θέμα «Ψηφιακές Δεξιότητες για την Ανάπτυξη του Τουρισμού στην Περιφέρεια Κρήτης»**

Κυρίες και κύριοι,

Με ιδιαίτερη χαρά παρευρίσκομαι σήμερα, εδώ στο Ηράκλειο, έναν τόπο μεστό σε ιστορία, πολιτισμό, αγώνες, παραδόσεις, προϊόντα, με ασύγκριτο φυσικό πλούτο και μοναδικό κλίμα.

Και βεβαίως, βρίσκομαι σε έναν τόπο, που τον χαρακτηρίζουν οι φιλόξενοι, εργατικοί και πρωτοπόροι σε πολλούς τομείς άνθρωποί του.

Πριν από λίγο, είχα την ευκαιρία να επισκεφθώ την Περιφέρεια Κρήτης και να δω από κοντά το αποτέλεσμα της ψηφιοποίησης των υπηρεσιών της Διεύθυνσης Μεταφορών.

Υπηρεσίες που όχι μόνο εξυπηρετούν με τρόπο άμεσο και διαφανή τους πολίτες, αλλά και που απέσπασαν τα εύσημα από την Ευρώπη.

Κατακτώντας, μάλιστα, το δεύτερο βραβείο στον τομέα αυτό πανευρωπαϊκά.

Θέλω και από αυτό το βήμα να συγχαρώ δημόσια τον Περιφερειάρχη, τα στελέχη και τους υπαλλήλους της Διεύθυνσης για αυτή τη διάκριση.

Γιατί, ανοίγουν από την πλευρά τους τον δρόμο για παροχή δημοσίων υπηρεσιών, σύγχρονων και φιλικών προς τους πολίτες και τις επιχειρήσεις.

Σε αυτό το Δημόσιο, για το οποίο εμείς ήδη εργαζόμαστε και θα φτάσουμε το 2020.

Γι΄ αυτό και υλοποιούμε ένα τριετές, συνεκτικό πλαίσιο δομικών μεταρρυθμίσεων.

Πλαίσιο, το οποίο έχουμε αποτυπώσει στην «Εθνική Στρατηγική για τη Διοικητική Μεταρρύθμιση 2017-2019».

Προετοιμάζουμε, δηλαδή, την ανασυγκρότηση της Δημόσιας Διοίκησης ως πυλώνα της παραγωγικής ανασυγκρότησης της χώρας.

Και, βεβαίως, συμβαδίζουμε με τις ανάγκες της ψηφιακής εποχής και της ηλεκτρονικής διακυβέρνησης, μέσα από ένα μεγάλο φάσμα ψηφιακών έργων και δράσεων που εκτελούμε.

Και όλες αυτές οι διαρθρωτικές αλλαγές εξελίσσονται σε μία σημαντική στιγμή για τη χώρα.

Τώρα, δηλαδή, που οδεύουμε αποφασιστικά προς την οριστική έξοδο από την επιτροπεία.

Και τώρα που διαμορφώνουμε, στην τελική του μορφή, το δικό μας αναπτυξιακό πρόγραμμα για την μεταμνημονιακή Ελλάδα.

Για να οδηγήσουμε όλες τις παραγωγικές δυνάμεις μας σε ένα νέο παραγωγικό πρότυπο, το οποίο:

* Θα αποκλείει την επιστροφή στο παρελθόν.
* Θα είναι δίκαιο.
* Θα διανέμει τα οφέλη στην πλειοψηφία των πολιτών.
* Αλλά πάνω από όλα θα βασίζεται με εξωστρέφεια στα συγκριτικά μας πλεονεκτήματα. Τα οποία είναι πολλά.

Καταλαβαίνετε, λοιπόν, ότι κεντρική θέση στο πρόγραμμα αυτό καταλαμβάνει το τουριστικό μας προϊόν.

Πολύ περισσότερο, όταν τα τελευταία χρόνια ο τουρισμός μας κινείται σε σταθερά ανοδική τροχιά.

Και αυτή η εξέλιξη δεν είναι τυχαία, αλλά αποτελεί καρπό της κοινής μας προσπάθειας.

Μιας προσπάθειας, που υποστηρίζεται συστηματικά από την κυβέρνηση, την τοπική αυτοδιοίκηση και, φυσικά, το σύνολο των επαγγελματιών του κλάδου.

Άλλωστε, τα θετικά αποτελέσματα στον τουριστικό τομέα είναι πλέον ορατά σε όλους.

Και τα οποία, βέβαια, παρουσίασε πρόσφατα και η Τράπεζα της Ελλάδας στην έκθεσή της για το 2017.

Υπενθυμίζω μόνο ότι το 2017 η εισερχόμενη ταξιδιωτική κίνηση αυξήθηκε στο σύνολο του έτους κατά 9,7% σε σχέση με το 2016.

Ενώ οι ταξιδιωτικές εισπράξεις εμφάνισαν αύξηση σε τρέχουσες τιμές κατά 11,1% την ίδια χρονιά.

Με αυτά τα δεδομένα, ο στόχος που τίθεται για τη διεύρυνση της τουριστικής περιόδου, όπως και την καλύτερη δυνατή προβολή των τουριστικών μας επιχειρήσεων στο εξωτερικό, είναι κοινός για όλους μας.

Είναι στόχος εθνικός.

Για αυτό, άλλωστε, βρισκόμαστε σήμερα εδώ, συμπράττοντας με την Περιφέρεια Κρήτης και την Google, στο πλαίσιο του προγράμματος «Ψηφιακές Δεξιότητες για την Ανάπτυξη του Τουρισμού στην Περιφέρεια Κρήτης».

Γιατί, η εξοικείωση με τις ψηφιακές δεξιότητες στοχεύει τελικά στη μείωση της ανεργίας, στην ενίσχυση της ανταγωνιστικότητας και την τόνωση της οικονομίας.

Κυρίες και κύριοι,

Η χώρα μας συμμετέχει ενεργά στην πρωτοβουλία της Ευρωπαϊκής Επιτροπής: «Εθνική Συμμαχία για τις Ψηφιακές Δεξιότητες».

Και το Υπουργείο Διοικητικής Ανασυγκρότησης έχει το ρόλο του εθνικού συντονιστή, υποστηρίζοντας στην πράξη τη δημιουργική σύμπραξη του δημόσιου και του ιδιωτικού τομέα.

Με ζητούμενα την αντιμετώπιση του ψηφιακού αναλφαβητισμού και την αναβάθμιση των ψηφιακών δεξιοτήτων των ελλήνων πολιτών.

Σε μια εποχή, μάλιστα, που η «4η Βιομηχανική Επανάσταση», δηλαδή η ψηφιοποίηση της παραγωγής αγαθών και υπηρεσιών και η ένωσή τους με τις τεχνολογίες επικοινωνίας, βρίσκεται στην κορυφή της παγκόσμιας ατζέντας.

Συνεπώς, οι ψηφιακές δεξιότητες αποτελούν προτεραιότητα για το σύνολο της αγοράς εργασίας.

Και ακόμη περισσότερο σε δυναμικούς και εξωστρεφείς κλάδους, όπως ο τουρισμός.

Μπροστά στη διεθνή αυτή τάση, πρώτη ανταποκρίθηκε η Περιφέρεια Κρήτης, από όπου ξεκινάμε σήμερα τις δράσεις της «Εθνικής Συμμαχίας για την Ψηφιακή Οικονομία».

Επενδύοντας στα συγκριτικά μας πλεονεκτήματα: το ανθρώπινο δυναμικό μας, τον τουρισμό και τον πολιτισμό.

Καθώς οι συμμετέχοντες στο πρόγραμμα θα εκπαιδευτούν δωρεάν από την Google, ώστε οι μικρομεσαίες τουριστικές επιχειρήσεις στις οποίες εργάζονται να ενισχύσουν την ψηφιακή τους παρουσία.

Και, ταυτόχρονα, θα αξιοποιήσουν το διαδίκτυο, για να προσελκύσουν τουρίστες πέρα από τους καλοκαιρινούς μήνες.

Γνωρίζουμε, άλλωστε, ότι ο τουριστικός κλάδος στην Κρήτη αριθμεί εκατοντάδες επιχειρήσεις και απασχολεί χιλιάδες εργαζομένους.

Για τον λόγο αυτό, πρόθεσή μας είναι η ανάληψη και άλλων αντίστοιχων πρωτοβουλιών, με την καθοριστική συμβολή:

* των ιδρυτικών μελών της Εθνικής Συμμαχίας, τα οποία προέρχονται από τον δημόσιο και τον ιδιωτικό τομέα και τον ακαδημαϊκό χώρο,
* φορέων της Κοινωνίας των Πολιτών (λ.χ. ΓΣΕΕ, ΣΕΒ, ΓΣΕΒΕΕ, ΕΣΕΕ, ΣΕΤΕ),
* εκπροσώπων της επιχειρηματικής κοινότητας,
* και βέβαια της κεντρικής διοίκησης και της Τοπικής Αυτοδιοίκησης.

Κυρίες και κύριοι,

Για όλους αυτούς τους λόγους, πρόθεσή μας είναι το πιλοτικό αυτό πρόγραμμα να επεκταθεί άμεσα και στις υπόλοιπες Περιφέρειες της χώρας.

Παράλληλα, όμως, διερευνούμε τη δυνατότητα, με τη συνδρομή της Ευρωπαϊκής Επιτροπής, της προσφοράς εργασιακής εμπειρίας στους συμμετέχοντες, μέσα από την πρακτική άσκηση σε τουριστικές επιχειρήσεις.

Θέλουμε να ενθαρρύνουμε κάθε πρωτοβουλία προς αυτήν την κατεύθυνση, γιατί αποτελεί μέρος της επόμενης σελίδας της χώρας.

Της μεταμνημονιακής Ελλάδας, για την οποία εργαζόμαστε και είναι πλέον τόσο κοντά.

Είμαι βέβαιη τόσο για την επιτυχία του προγράμματος, όσο και για το γεγονός ότι αυτή η δυναμική σύμπραξη θα κινητοποιήσει και άλλους φορείς της Τοπικής Αυτοδιοίκησης να την υιοθετήσουν.

Σας ευχαριστώ.